## Zakon o konačnosti namire u platnim sustavima i sustavima za namiru financijskih instrumenata

### NN 117/2008 (13.10.2008.), Zakon o konačnosti namire u platnim sustavima i sustavima za namiru financijskih instrumenata

# HRVATSKI SABOR

**3373**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O KONAČNOSTI NAMIRE U PLATNIM SUSTAVIMA I SUSTAVIMA ZA NAMIRU FINANCIJSKIH INSTRUMENATA

Proglašavam Zakon o konačnosti namire u platnim sustavima i sustavima za namiru
financijskih instrumenata, kojega je Hrvatski sabor donio na sjednici 26. rujna
2008. godine.

Klasa: 011-01/08-01/119
Urbroj: 71-05-03/1-08-2
Zagreb, 2. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O KONAČNOSTI NAMIRE U PLATNIM SUSTAVIMA I SUSTAVIMA ZA NAMIRU FINANCIJSKIH INSTRUMENATA

I. OPĆE ODREDBE
 *Predmet i primjena Zakona*

Članak 1.

(1) Ovim se Zakonom uređuje konačnost namire u sustavima za namiru naloga za
prijenos i posljedice postupaka zbog insolventnosti nad sudionikom u sustavu na
prava i obveze koje proizlaze iz sudjelovanja ili su u vezi sa sudjelovanjem
sudionika u sustavu, te prava primatelja instrumenta osiguranja u slučaju
postupka zbog insolventnosti nad davateljem instrumenta osiguranja.
(2) Ovaj se Zakon primjenjuje na sve sustave koji udovoljavaju uvjetima
utvrđenima člankom 2. ovoga Zakona, na sve sudionike u tim sustavima i na sve
instrumente osiguranja pribavljene u vezi sa sudjelovanjem u tim sustavima ili u
vezi s djelovanjem Hrvatske narodne banke u funkciji središnje banke.
(3) Ovaj se Zakon primjenjuje i na sve instrumente osiguranja pribavljene u vezi
s djelovanjem Europske središnje banke ili središnjih banaka država članica u
funkciji središnjih banaka.
(4) Državama članicama, u smislu ovoga Zakona, smatraju se države članice
Europske unije i države potpisnice Ugovora o Europskome gospodarskom prostoru.

*Sustavi i nadležnost*

Članak 2.

(1) Sustav, u smislu ovoga Zakona, jest sustav koji udovoljava sljedećim
uvjetima:
1. ima najmanje tri sudionika, ne uključujući agenta za namiru, središnju
protustranku, klirinšku organizaciju ili posrednog sudionika
2. ima zajednička pravila i standardizirane postupke za izvršavanje naloga za
prijenos,
3. pravilima rada sustava utvrđeni su trenutak prihvata i trenutak neopozivosti
naloga za prijenos,
4. osnovan je zakonom ili propisom donesenim na temelju zakona ili posluje na
temelju odobrenja za rad koje je izdalo nadležno tijelo prema posebnom zakonu, a
na osnovi pisanog sporazuma sudionika od kojih barem jedan sudionik ima sjedište
u Republici Hrvatskoj.
(2) U sustavu iz stavka 1. ovoga članka posluje se s financijskim instrumentima,
odnosno u kunama ili, ako posebnim zakonom nije drugačije propisano, u eurima
ili drugoj valuti, ili u više valuta koje se u sustavu preračunavaju jedna u
drugu.
(3) Ako se radi o sustavu iz članka 4. stavka 2. ovoga Zakona, za donošenje
odluke o tome udovoljava li taj sustav uvjetima iz stavka 1. ovoga članka
nadležna je Hrvatska narodna banka koja odluku donosi po službenoj dužnosti te
je objavljuje u »Narodnim novinama«.
(4) Ako se radi o sustavu iz članka 4. stavka 3. ovoga Zakona, za donošenje
odluke o tome udovoljava li taj sustav uvjetima iz stavka 1. ovoga članka
nadležna je Hrvatska agencija za nadzor financijskih usluga koja odluku donosi u
skladu sa zakonom koji uređuje tržište kapitala te je objavljuje u »Narodnim
novinama«.
(5) Upravitelj sustava dužan je bez odgađanja izvijestiti nadležno tijelo iz
stavka 3. odnosno, stavka 4. ovoga članka o svakoj promjeni sudionika i mogućega
posrednog sudionika u sustavu.
(6) Posredni sudionici su institucije iz članka 3. stavka 2. točke 1., 2. i 8.
ovoga Zakona koje su u ugovornom odnosu s institucijom iz članka 3. stavka 2.
ovoga Zakona koja sudjeluje u sustavu iz članka 4. stavka 2. ovoga Zakona, a
koja omogućava posrednom sudioniku provođenje naloga za prijenos preko sustava.

*Sudionici u sustavu*

Članak 3.

(1) U smislu ovoga Zakona sudionici u sustavu jesu institucije, agenti za
namiru, središnje protustranke i klirinške organizacije. Jedan sudionik može u
sustavu djelovati u svojstvu središnje protustranke, agenta za namiru ili
klirinške organizacije ili može obavljati neke ili sve te funkcije.
(2) Institucije jesu sljedeći subjekti koji sudjeluju u sustavu i koji su
odgovorni za ispunjenje financijskih obveza koje proizlaze iz naloga za prijenos
u tom sustavu:
1. kreditne institucije sa sjedištem u Republici Hrvatskoj u smislu zakona koji
uređuje kreditne institucije,
2. kreditne institucije iz države članice ili iz treće države u smislu zakona
koji uređuje kreditne institucije,
3. podružnice stranih kreditnih institucija sa sjedištem u Republici Hrvatskoj,
4. investicijska društva sa sjedištem u Republici Hrvatskoj u smislu zakona koji
uređuje tržište kapitala,
5. investicijska društva sa sjedištem izvan Republike Hrvatske u smislu zakona
koji uređuje tržište kapitala,
6. tijela javne vlasti Republike Hrvatske i pravne osobe za čije obveze po
zakonu jamči Republika Hrvatska; pod tijelima javne vlasti u smislu ovoga Zakona
podrazumijevaju se državna tijela, tijela jedinica lokalne i područne
(regionalne) samouprave, pravne osobe s javnim ovlastima i druge osobe na koje
su prenesene javne ovlasti,
7. tijela javne vlasti države članice i subjekti za čije obveze jamči država
članica,
8. institucije iz članka 2. Direktive 2006/48/EZ Europskog parlamenta i Vijeća
od 14. lipnja 2006. koja se odnosi na osnivanje i poslovanje kreditnih
institucija.
(3) Investicijskim društvima u smislu stavka 2. točke 4. i 5. ovoga članka
smatraju se samo ona društva na koja se primjenjuje zakon koji uređuje tržište
kapitala.
(4) Središnje protustranke jesu subjekti koji posreduju između institucija u
sustavu i koji djeluju u svojstvu jedine ugovorne strane u odnosu na te
institucije vezano uz njihove naloge za prijenos.
(5) Agenti za namiru jesu subjekti koji institucijama i/ili središnjim
protustrankama koje sudjeluju u sustavu, otvaraju račune za namiru preko kojih
se izvršavaju nalozi za prijenos unutar sustava i, ovisno o slučaju, odobravaju
kredit tim sudionicima u svrhu namire. Račun za namiru označava račun kod
središnje banke, agenta za namiru ili središnje protustranke, koji se koristi za
evidenciju novčanih sredstava i financijskih instrumenata te za namiru
transakcija između sudionika u sustavu.
(6) Klirinške organizacije jesu subjekti odgovorni za izračunavanje neto
pozicija institucija te središnje protustranke i agenta za namiru ako sudjeluju
u sustavu.
(7) Svatko s pravnim interesom može zatražiti od institucije informaciju o
sustavima u kojima sudjeluje, kao i informaciju o osnovnim pravilima rada koja
uređuju poslovanje tih sustava.

*Nalog za prijenos*

Članak 4.

(1) U smislu ovoga Zakona nalog za prijenos jest:
1. svaki nalog sudionika da se primatelju stavi na raspolaganje određeni iznos
novčanih sredstava evidentiranjem na računima kreditne institucije, središnje
banke ili agenta za namiru, ili svaki nalog koji dovodi do preuzimanja ili
podmirenja obveze plaćanja u skladu s utvrđenim pravilima rada sustava,
2. svaki nalog sudionika da se prenese financijski instrument ili pravo na
financijski instrument upisom na račun u registru, ili na drugi odgovarajući
način.
(2) Sustavi preko kojih se izvršavaju nalozi za prijenos iz stavka 1. točke 1.
ovoga članka jesu platni sustavi.
(3) Sustavi preko kojih se izvršavaju nalozi za prijenos iz stavka 1. točke 2.
ovoga članka jesu sustavi za namiru financijskih instrumenata. Preko sustava za
namiru financijskih instrumenata mogu se izvršavati i nalozi za prijenos iz
stavka 1. točke 1. ovoga članka.
(4) Financijskim instrumentima, u smislu ovoga Zakona, smatraju se financijski
instrumenti utvrđeni zakonom koji uređuje tržište kapitala.

*Prihvat i neopozivost naloga za prijenos*

Članak 5.

(1) Pravilima rada svakog sustava uređuje se trenutak u kojem se nalog za
prijenos, bilo da ga je zadao sudionik sustava bilo da je zadan preko treće
strane, smatra prihvaćenim od strane sustava.
(2) Trenutak neopozivosti naloga za prijenos označava trenutak, propisan
pravilima rada sustava, od kojega ni sudionik u sustavu ni treća strana ne mogu
opozvati nalog za prijenos.

II. POSLJEDICE OTVARANJA POSTUPKA ZBOG INSOLVENTNOSTI NAD SUDIONIKOM NA PRAVA I
OBVEZE U VEZI SA SUDJELOVANJEM U SUSTAVU

*Postupak zbog insolventnosti i trenutak otvaranja postupka zbog insolventnosti*

Članak 6.

(1) Postupak zbog insolventnosti nad sudionikom, u smislu ovoga Zakona, jest
stečaj, mjera osiguranja zabrane isplate s računa i zabrane raspolaganja
financijskim instrumentima određena prema zakonu kojim se uređuje stečajni
postupak te svaka druga skupna mjera predviđena zakonom Republike Hrvatske,
države članice ili treće države koja je usmjerena na prestanak ili
reorganizaciju sudionika, a uključuje privremenu ili trajnu obustavu ili
ograničenje plaćanja ili prijenosa financijskih instrumenata.
(2) Trenutak otvaranja postupka zbog insolventnosti jest trenutak (dan, sat i
minuta) donošenja relevantne odluke suda ili drugoga nadležnog tijela Republike
Hrvatske, države članice ili treće države.
(3) Otvaranje postupka zbog insolventnosti nema retroaktivni učinak na prava i
obveze sudionika u sustavu koje proizlaze iz njegova sudjelovanja ili su u vezi
s njegovim sudjelovanjem u sustavu prije trenutka otvaranja postupka zbog
insolventnosti.

*Nalozi za prijenos i obračunavanje u slučaju otvaranja postupka zbog
insolventnosti*

Članak 7.

(1) U slučaju otvaranja postupka zbog insolventnosti nad sudionikom nalozi za
prijenos i obračunavanje valjani su i obvezujući za treće osobe ako su nalozi za
prijenos prihvaćeni u sustav u skladu s pravilima rada sustava prije trenutka
otvaranja postupka zbog insolventnosti.
(2) Obračunavanje jest konverzija potraživanja i obveza koje rezultiraju iz
naloga za prijenos koje sudionik ili sudionici zadaju ili primaju od jednog ili
više drugih sudionika u jedno neto potraživanje ili jednu neto obvezu, s
posljedicom da se potražuje ili duguje samo neto iznos.
(3) Iznimno od stavka 1. ovoga članka, nalozi za prijenos koji su prihvaćeni u
sustav nakon trenutka otvaranja postupka zbog insolventnosti nad sudionikom i
provedeni na dan otvaranja tog postupka, valjani su i obvezujući za treće osobe
samo ako nakon provedbe namire upravitelj sustava može dokazati da nije znao
niti morao znati za otvaranje tog postupka.
(4) Ništetnost ili pobojnost transakcija i ugovora sklopljenih prije trenutka
otvaranja postupka zbog insolventnosti neće imati za posljedicu nevaljanost
provedenog obračunavanja.
(5) U slučaju otvaranja postupka zbog insolventnosti nad sudionikom raspoloživa
novčana sredstva ili financijski instrumenti na njegovom računu za namiru mogu
se iskoristiti za ispunjenje njegovih obveza u sustavu na dan kad je postupak
otvoren.

*Obavještavanje o otvaranju postupka zbog insolventnosti*

Članak 8.

(1) Sud, odnosno drugo nadležno tijelo obavještava bez odgađanja Hrvatsku
narodnu banku i Hrvatsku agenciju za nadzor financijskih usluga o trenutku
otvaranja postupka zbog insolventnosti nad sudionikom.
(2) Hrvatska narodna banka i Hrvatska agencija za nadzor financijskih usluga
obavijesti iz stavka 1. ovoga članka u granicama svoje nadležnosti bez odgađanja
prosljeđuju upravitelju sustava na čijeg se sudionika obavijest odnosi.
(3) Hrvatska narodna banka i Hrvatska agencija za nadzor financijskih usluga u
granicama svojih nadležnosti o obavijesti iz stavka 1. ovoga članka bez
odgađanja izvješćuju nadležna tijela drugih država članica.
(4) Hrvatska narodna banka i Hrvatska agencija za nadzor financijskih usluga
obavijest o otvaranju postupka zbog insolventnosti sudionika primljenu od
nadležnog tijela druge države članice prosljeđuju bez odgađanja upravitelju
sustava na čijeg se sudionika obavijest odnosi.

*Primjena prava*

Članak 9.

U slučaju otvaranja postupka zbog insolventnosti nad sudionikom u sustavu, na
prava i obveze koje proizlaze iz sudjelovanja ili su u vezi sa sudjelovanjem tog
sudionika u sustavu primjenjuje se pravo države mjerodavno za sustav.

III. PRAVA PRIMATELJA INSTRUMENTA OSIGURANJA

*Prava primatelja instrumenta osiguranja u slučaju postupka zbog insolventnosti
nad davateljem instrumenta osiguranja*

Članak 10.

(1) Postupak zbog insolventnosti nad sudionikom sustava ili osobom koja je druga
strana u odnosu s Hrvatskom narodnom bankom, središnjom bankom države članice
ili Europskom središnjom bankom nema nikakvih posljedica na prava na instrumente
osiguranja koje je sudionik pribavio u vezi s poslovanjem sustava, i prava na
instrumente osiguranja koje je pribavila Hrvatska narodna banka, središnja banka
države članice ili Europska središnja banka. Takvi se instrumenti osiguranja
mogu koristiti u svrhu ostvarenja prava za osiguranje kojih su pribavljena.
(2) Instrumentima osiguranja, u smislu ovoga Zakona, smatraju se instrumenti
osiguranja utvrđeni zakonom koji uređuje financijsko osiguranje.

*Primjena prava*

Članak 11.

Kad su financijski instrumenti (ili prava na financijske instrumente) dani kao
instrument osiguranja sudionicima i/ili Hrvatskoj narodnoj banci, središnjoj
banci države članice ili Europskoj središnjoj banci, a njihova prava (ili prava
bilo kojih drugih osoba koje poduzimaju radnje za njihov račun) na financijske
instrumente valjano su upisana u registru, na računu ili u središnjem
depozitoriju koji se nalazi u državi članici, na prava tih subjekata primjenjuje
se pravo države članice u kojoj se nalazi registar, račun ili središnji
depozitorij.

IV. OBVEZE NADLEŽNIH TIJELA REPUBLIKE HRVATSKE

*Evidencija sustava*

Članak 12.

(1) Nadležna tijela iz članka 2. stavka 3. i 4. ovoga Zakona vode evidenciju
sustava na koje se primjenjuju odredbe ovoga Zakona te ih objavljuju na svojim
internetskim stranicama.
(2) Evidencija sustava sadrži barem sljedeće podatke:
1. naziv sustava,
2. tvrtku i sjedište upravitelja sustava,
3. popis sudionika sustava.

*Obavještavanje Europske komisije*

Članak 13.

(1) Hrvatska narodna banka obavještava Europsku komisiju o svojoj nadležnosti iz
članka 2. stavka 3. ovoga Zakona i o platnim sustavima na koje se primjenjuju
odredbe ovoga Zakona.
(2) Hrvatska agencija za nadzor financijskih usluga obavještava Europsku
komisiju o svojoj nadležnosti iz članka 2. stavka 4. ovoga Zakona i o sustavima
za namiru financijskih instrumenata na koje se primjenjuju odredbe ovoga Zakona.

V. PRIJELAZNE I ZAVRŠNE ODREDBE

Članak 14.

Od dana prijama Republike Hrvatske u Europsku uniju prestaje važiti odredba
članka 3. stavka 2. točke 3. ovoga Zakona.

*Stupanje na snagu*

Članak 15.

Ovaj Zakon objavit će se u »Narodnim novinama«, a stupa na snagu 1. siječnja
2009. osim odredbi članka 1. stavka 3., članka 3. stavka 2. točke 2., 7. i 8.,
članka 8. stavka 3. i 4. i članka 13. ovoga Zakona koje stupaju na snagu na dan
prijama Republike Hrvatske u Europsku uniju.

Klasa: 450-08/08-01/01
Zagreb, 26. rujna 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 117/2008-3373
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)